HENG บวก 4% ปักธงขยายพอร์ตสินเชื่อปีนี้ทะลุ 1.44 หมื่นล้าน โบรกเชียร์ซื้อเป้า 3.80 บ.
HENG บวก 4% วางเป้าขยายพอร์ตสินเชื่อรวมปีนี้ทะลุ 1.44 หมื่นล้าน ลุยผุดเพิ่ม 151 สาขาใหม่ โบรกแนะซื้อเป้า 3.80 บาท
HENG บวก 4% วางเป้าขยายพอร์ตสินเชื่อปีนี้ทะลุ 1.44 หมื่นล้าน ลุยผุดเพิ่ม 151 สาขาใหม่ โบรกแนะซื้อเป้า 3.80 บาท
23 ก.พ. 2566

ผู้สื่อข่าวรายงานว่า วันนี้ (23 ก.พ.66) ราคาหุ้น บริษัท เฮงลิสซิ่ง แอนด์ แคปปิตอล จำกัด (มหาชน) หรือ HENG ล่าสุด ณ เวลา 11:08 น. อยู่ที่ระดับ 3.24 บาท บวก 0.12 บาท หรือ 3.85% สูงสุดที่ระดับ 3.26 บาท ต่ำสุดที่ระดับ 3.14 บาท ด้วยมูลค่าซื้อขาย 67.82 ล้านบาท

โดยก่อนหน้านี้นางสุธารทิพย์ พิสิฐบัณฑูรย์ ประธานเจ้าหน้าที่บริหาร HENG เปิดเผยว่า ภาพรวมสินเชื่อปี 2566 ยังคงขยายตัวได้ดีต่อเนื่อง จากความต้องการสินเชื่อไปประกอบอาชีพสอดคล้องกับการฟื้นตัวทางเศรษฐกิจและการท่องเที่ยวภายในประเทศที่ปรับตัวดีขึ้น ปีนี้ HENG ตั้งเป้าขยายพอร์ตสินเชื่อรวมเพิ่มเป็น 14,400 ล้านบาท
ตามแผนที่วางไว้พร้อมยึดแนวทางการดำเนินธุรกิจอย่างยั่งยืน โดยคำนึงถึงสิ่งแวดล้อม มีความรับผิดชอบต่อสังคมและมีการบริหารงานภายใต้หลักบรรษัทภิบาลหรือ ESG มุ่งให้หุ้น HENG เป็นหนึ่งในหุ้นที่ได้รับการพิจารณาคัดเลือกเข้าสู่ดัชนี้หุ้นยั่งยืน หรือ THSI จากการจัดอันดับของตลาดหลักทรัพย์แห่งประเทศไทย (ตลท.) ทุกช่วงสิ้นปี เป็นทางเลือกสำหรับผู้ลงทุนที่ต้องการลงทุนตามแนวทางของการลงทุนอย่างมีความรับผิดชอบ
นางสุธารทิพย์ กล่าวว่า ภาพรวมธุรกิจปี 2565 บริษัทรขยายพอร์ตสินเชื่อรวมเพิ่มเป็น 12,020 ล้านบาท ขยายตัว 31% เมื่อเทียบกับช่วงเดียวกันปีก่อน จากการเปิดสาขาให้บริการครบ 678 แห่ง ได้ตามเป้าหมาย ทำให้สามารถขยายฐานลูกค้ารายใหม่ ๆ เข้ามาใช้บริการสินเชื่อได้อย่างต่อเนื่อง ส่งผลให้บริษัทมีรายได้รวมจำนวน 2,124 ล้านบาท เพิ่มขึ้น 30% มีกำไรสุทธิ 461 ล้านบาท เพิ่มขึ้น 30% เมื่อเทียบกับช่วงเดียวกันของปีก่อน ผลตอบแทนจากการปล่อยสินเชื่อเช่าซื้ออยู่ที่ 15% ใกล้เคียงกับกรอบกำหนดอัตราดอกเบี้ยของหน่วยงานภาครัฐ สะท้อนถึงความสามารถการทำกำไรอยู่ในเกณฑ์ที่ดี
การรุกให้บริการสินเชื่อจำนำทะเบียนรถมากขึ้น ส่งผลให้อัตราผลตอบแทนจากการปล่อยสินเชื่อเฉลี่ยโดยรวมทั้งปีอยู่ที่ 18% ประกอบกับการบริหารจัดการด้านคุณภาพลูกหนี้ที่มีประสิทธิภาพ ทำให้ต้นทุนการตั้งสำรองลูกหนี้ปรับลดลงเหลือ 4.5% จากเดิม 5.9% และหนี้ NPLs ปรับลดลงเหลือ 3% จากเป้าหมาย 3.1% ซึ่งทำได้ดีกว่าเป้าหมาย
พร้อมกันนี้ ที่ประชุมคณะกรรมการบริษัทเมื่อวันที่ 17 ก.พ. 2566 มีมติอนุมัติการจ่ายเงินปันผลงวดผลการดำเนินงานปี 2565 ในอัตรา 0.0666 บาทต่อหุ้น คิดเป็น 55% ของกำไรสุทธิจากงบเฉพาะกิจการ กำหนดรายชื่อผู้ถือหุ้นที่มีสิทธิได้รับเงินปันผลวันที่ 3 ม.ค. 2566 กำหนดจ่ายเงินปันผลในวันที่ 12 พ.ค. 2566
บล.กสิกรไทย ระบุในบทวิเคราะห์วันนี้(23ก.พ.66) ว่า HENG แนะนำราคาพื้นฐาน 3.80 บาท โดยหลังการประชุมนักวิเคราะห์วานนี้มีมุมมองเชิงบวกเนื่องจากเป้าหมายในปี 66 ส่วนใหญ่ดีกว่าที่คาดไว้ ผู้บริหารตั้งเป้าสินเชื่อปี 66 เติบโต 30% เปิดสาขาใหม่ 151 สาขา อัตราผลตอบแทนสินเชื่อ 19-19.5% เพิ่มขึ้นจากปี 65 จากสัดส่วนสินเชื่อสินเชื่อจำนำทะเบียนสูงขึ้น
ทั้งนี้ชอบ HENG ในด้านคุณภาพสินทรัพย์ที่ควบคุมได้ แนวโน้มการเติบโตที่แข็งแกร่งด้วย CAGR ที่ 30% ซึ่งเท่ากับ PEG ที่ 0.6 เท่า ตามราคาหุ้นปัจจุบัน และการเติบโตแข็งแกร่งที่สุดในกลุ่ม ประเมิน ROE เป็นขาขึ้นสวนทางเพื่อนๆในกลุ่ม